Diari Oficial de la Generalitat Valenciana


Sumari del DOGV 4508, del 27-05-2003 (2003/5877)

RESOLUCIÓ de 13 de maig de 2003, de la Conselleria de Cultura i Educació, per la qual es fa pública la decisió del jurat del III Premi de les Arts Plàstiques de la Generalitat Valenciana.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4508

Data del DOGV
:   27-05-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/5877


Organisme emissor
:   Conselleria de Cultura i Educació

Tipus de document
:   Resolució

RESOLUCIÓ de 13 de maig de 2003, de la Conselleria de Cultura i Educació, per la qual es fa pública la decisió del jurat del III Premi de les Arts Plàstiques de la Generalitat Valenciana. [2003/5877]
  
Per l'Orde del conseller de Cultura i Educació de 10 d'abril de 2003 (DOGV núm. 4.488, de 28/04/2003) va ser convocat el III Premi de les Arts Plàstiques de la Generalitat Valenciana, creat pel Decret 180/2000, de 5 de desembre, del Govern valencià (DOGV núm. 3.898, de 15 de desembre).
  
Reunit el jurat nomenat a l'efecte a través de la Resolució del conseller de Cultura i Educació de 10 d'abril de 2003 (DOGV núm. 4.488, de 28/04/2003) en la sessió celebrada el dia 12 de maig de 2003, acorda que s'atorgue el premi al senyor José Iranzo Almonacid, ?Anzo?, i que es publique la decisió en el Diari Oficial de la Generalitat Valenciana.
  
En virtut d'això, resolc:
  
Fer pública la decisió del jurat del III Premi de les Arts Plàstiques de la Generalitat Valenciana, que té el tenor literal següent:
  
«Atorgar el III Premi de les Arts Plàstiques de la Generalitat Valenciana, en esta tercera edició corresponent al present exercici 2003, dotat amb la quantitat de trenta mil cinquanta euros (30.050 euros), al senyor José Iranzo Almonacid, ?Anzo', artista valencià de destacada trajectòria i projecció internacional, per la seua important contribució a l'art valencià contemporani.
  
Nascut a la ciutat d'Utiel el 1931, a penes té uns mesos els seus pares es traslladen a València, i s'instal·len al barri històric de Russafa. És un pintor i artista gràfic dels més destacats del corrent figuratiu a Espanya que van representar el moviment artístic Estampa Popular, i més tard continuà en solitari, interpretant una sort d'imatges d'un fort contingut crític sobre la soledat de l'home en un context d'opressió tecnològica i de comportaments socials deshumanitzants. Les sèries ?Aïllament- són una constant en l'obra definitòria del seu pensament plàstic. Els seus inicis se situen com a dibuixant tècnic, professor de matemàtiques i estudiós de la geometria per a la preparació d'una possible carrera d'arquitecte, realitzant al mateix temps, magnífiques obres influïdes per l'informalisme matèric. Molt prompte participa en els millors certàmens de València, i obté, entre d'altres, el Premi Goerlich-Miquel en el Cercle de Belles Arts de València, el Premi Ateneu Mercantil de València i la medalla de plata en el VI Saló de Tardor. Participa i anima el col·lectiu Art Actual de València, organitzant exposicions com el V Saló Internacional de Març el 1964, on intervenen dotze països. El 1967, juntament amb Muxart i Vela, és seleccionat per a una mostra que recorre Londres, Bremen, Gant, Mònaco, l'Haia i París, on se li concedix la medalla d'or de la Fira, i és la primera vegada que es dóna a un país estranger. Eixe mateix any s'intensifica la seua personalíssima interpretació del pop americà, al qual afig una intensitat i gravetat que podríem relacionar amb la tradició de la pintura espanyola tenebrista. Incorpora nous i inèdits materials als seus quadros, que provenen de la seua experiència en el món de la litografia; xapa ondulada, alumini, espills, acer, etc., es materialitzen especialment en la seua participació tant en la Biennal de São Paulo (1967), com en la XXXIV Biennal de Venècia (1968), on es presenta amb setze quadros realitzats amb un sistema quasi industrial en què intervenen materials plàstics serigrafiats i pintura a l'oli, i en les imatges, deformacions fotogràfiques com perspectives esfèriques. És a partir d'esta Biennal que la projecció internacional d'Anzo s'estén a tots els continents, i es projecta en nombrosíssimes exposicions on la geometria, la ?bona forma?, els sobris sistemes compositius, els materials industrials, sàviament i perfectament conjuminats amb el contingut, produïxen intenses i irrepetibles emocions. Així trobem que la seua obra està present en els millors museus i col·leccions públiques, com al Kunstmuseum de Basilea, al Stedelijk Museum d'Amsterdam, al Victoria and Albert Museum de Londres, al Museu d'Art Modern de Nova York, al Museu d'Art Modern de París, o al Kunstmuseum de Zuric, entre molts altres.»
  
València, 13 de maig de 2003.- El conseller de Cultura i Educació: Manuel Tarancón Fandos.